**Pace**

*George Coşbuc*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Galbene văpăi de soare

Peste deal acum se scurg,

Şi-n noptateca răcoare

Peste sat se nalţă fumul,

Codrii-alene cântă-n drumul

Vântului de-amurg.

În curând o să s-aline

Truda chinului de azi.

Vei privi prin zări senine

Stelele, sclipind mărunte,

Cum încet de peste munte,

Ies de printre brazi.

Ca şi ieri rotundă luna

O să iasă acum-acum,

Steag de aur pe cununa

Dealului, privind în luncă

Plopii doinitori ce-aruncă

Umbre peste drum.

Coasa va dormi şi sapa

Va tăcea cântarea-n grâu.

Şi-o s-auzi ca-n vis cum apa

Pe sub iaz se mai frământă,

Şi privighetori cum cântă

Dincolo de râu.

Noaptea întreag-o să-şi murmure

Apele povestea lor –

Şi ieşind de prin pădure,

Căprioarele pe creste

Vor căta prin văi de este

Pace la izvor.

Şi va fi! De sus, va face

Dătătorul de vieţi

Parte tuturor de pace.

Şi-o să-ţi uiţi şi tu mâhnirea,

Suflete, aşteptând ivirea

Albei dimineţi.